Zagreb, 5. travnja 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Dalibora Pausa, općinskog načelnika Općine Barban,** pokrenutog Odlukom Povjerenstva broj: 711-I-99-P-302-17/18-06-17 od 12. listopada 2018.g., na 45. Sjednici, održanoj dana 5. travnja 2019.g., donosi sljedeću:

**ODLUKU**

**I. Dužnosnik Dalibor Paus, općinski načelnik Općine Barban, izdavanjem suglasnosti od 9. kolovoza 2017.g., kojom je udruga Društvo „Trka na prstenac“, u kojoj dužnosnik obavlja funkciju predsjednika, za potrebe odvijanja 42. Trke na prstenac stekla pravo korištenja javne površine na području Općine Barban, u razdoblju od 18. do 20. kolovoza 2017.g., bez naknade i uz mogućnost ustupanja iste trećim osobama, narušio je vlastitu vjerodostojnost i nepristranost, iz čega proizlazi povreda načela djelovanja propisanih člankom 5. stavkom 1. ZSSI-a.**

**II. Donošenje Odluke o dodjeli financijskih sredstava udrugama iz proračuna Općine Barban u 2018.g., od 20. ožujka 2018.g. te potpisivanje Ugovora o dodjeli sredstava od 5. travnja 2018.g., kojima je udruzi Društvo „Trka na prstenac“, u kojoj obavlja funkciju predsjednika, dužnosnik Dalibor Paus dodijelio iznos od 45.000,00 kn, nisu bile utvrđivane u kontekstu povrede odredbi ZSSI-a, jer su bile obuhvaćene zahtjevom za mišljenjem dužnosnika od 23. kolovoza 2017.g., povodom kojeg je Povjerenstvo, bez odgovornosti dužnosnika propustilo dati mišljenje.**

Obrazloženje

Povjerenstvo je na 45. sjednici, održanoj 12. listopada 2018.g. pokrenulo postupak za odlučivanje o sukobu interesa protiv dužnosnika Dalibora Pausa, općinskog načelnika Općine Barban, zbog moguće povrede načela djelovanja propisanih člankom 5. stavkom 1. ZSSI-a, jer je u obnašanju navedene dužnosti donio Odluku o dodjeli financijskih sredstava udrugama iz proračuna Općine Barban u 2018.g. od 20. ožujka 2018.g., te potpisao Ugovor o dodjeli sredstava od 5. travnja 2018.g. kojom je udruzi Društvo „Trka na prstenac“, u kojoj obavlja funkciju predsjednika, dodijelio iznos od 45.000,00 kn te dao suglasnost za korištenje javne površine na području Općine za potrebe održavanja 42. Trke na prstenac Barban dana 9. kolovoza 2017.g, čime je mogao narušiti vlastitu vjerodostojnost i nepristranost.

Navedenom odukom dužnosnik je pozvan očitovati se Povjerenstvu u roku od 15 dana od dana primitka odluke. Dužnosnik je dana 5. veljače 2019.g. podnio očitovanje koje je u knjizi ulazne pošte zaprimljeno pod brojem 711-U-666-P-302-17/19-07-3.

Dužnosnik u bitnome navodi da je zaključak Povjerenstva, da bi se slijedom okolnosti obavljanja funkcije predsjednika udruge Društvo Trka na prstenac moglo smatrati kako je ista udruga s njim interesno povezana, rezultat nepravilno utvrđenog činjeničnog stanja i povrede postupka. Dužnosnik ističe da je propušteno vrednovati da se za potrebe provedbe natječaja za dodjelu sredstava Općine Barban imenuje povjerenstvo za administrativnu provjeru prijava te povjerenstvo za ocjenjivanje zaprimljenih prijava, kao i da je svaki član obaju povjerenstava potpisao izjavu o nepristranosti kojom je izjavio da će u obavljanju funkcije člana postupati časno, pošteno, savjesno, odgovorno i nepristrano. Nadalje navodi da je u provedenom postupku na prijedlog povjerenstva za ocjenjivanje prijava donio, sukladno propisanoj zakonskoj obvezi, Odluku o dodjeli financijskih sredstava udrugama iz proračuna Općine Barban u 2018. g., kojom je prihvatio prijedlog povjerenstva bez ikakvih izmjena i dopuna, iz čega proizlazi kako je odluka koju je donio samo formalna potvrda prijedloga povjerenstva te kao takva ne upućuje na dužnosnikov utjecaj.

Dužnosnik iznosi da iz zaključivanja o njegovoj pristranosti i nevjerodostojnosti isključivo na temelju činjenice da je u svojstvu općinskog načelnika bio zakonski obvezan donijeti i potpisati odluku o dodjeli sredstava te ugovore znači istovremeno dovoditi u pitanje vjerodostojnost, poštenje, savjesnost, odgovornost i nepristranost članova povjerenstava i napominje da Općina Barban, kao mala sredina sa 2700 stanovnika godinama, putem programa izravno iz proračuna ili putem natječaja uglavnom sufinancira rad istih udruga, a iz područja kulture to su Kulturno-umjetničko društvo Barban i Udruga Društvo Trka na prstenac.

Navodi da je u 2018.g. Odlukom o dodjeli financijskih sredstava Udruga Društvo Trka na prstenac u 2018. godini dobilo jednaka, ali relativno manja sredstava nego prethodnih godina u odnosu na Kulturno-umjetničko društvo Barban, jer se povećao udio sredstava za programe u kulturi, dok se udio koje u ukupno odobrenim sredstvima dobila Udruga Društvo Trka na prstenac smanjio (u 2016.g. - 47,6%; u 2017.g. - 42,9% i u 2018.g.-37,4%), a dio koji je dobivalo Kulturno-umjetničko društvo Barban se apsolutno i relativno povećao. Stoga iznosi da bi se moglo zaključiti da je bio pristran i prema udruzi Kulturno-umjetničko društvo Barban čiji član nije bio i navodi da se iz okolnosti da je temeljem članka 34. Statuta Općine Barban ovlaštena osoba za zaključivanje ugovora u ime Općine Barban, a temeljem Statuta Društva Trka na prstenac ovlaštena osoba za potpisivanje ugovora u ime Udruge Društvo Trka na prstenac, ne može dovesti u sumnju njegova pristranost u dodjeli sredstava udrugama iz proračuna, pogotovo stoga što je Udruga Društvo Trka na prstenac dobila manje sredstava u odnosu na prethodne godine.

Također iznosi kako iz obrazloženja odluke Povjerenstva proizlazi da je trebao biti „dosjetljiviji“ te sukladno članku 43. Zakona o lokalnoj, područnoj (regionalnoj) samoupravi povjeriti svom zamjeniku donošenje odluke o dodjeli sredstava i potpisivanje ugovora s udrugama, u kojem slučaju ne bi ni došlo do povrede načela, pri čemu ističe da javnost ne zna tko potpisuje odluku premda je ista upoznata da nije učinjeno ništa što bi upućivalo da je Društvo Trka na prstenac dovedeno u povoljniji položaj, jer nema povećanja sredstava niti su provedene druge radnje koje se ne provode već desetljećima.

U odnosu na korištenja javnih površina, navodi da je pravilno utvrđeno da su iste dane na korištenje u skladu sa Zakonom o komunalnom gospodarstvu i Odlukom o komunalnom redu Općine Barban, ali da nije pravilno cijenjena notorna činjenica da se tijekom tri dana trećeg vikenda u mjesecu kolovozu punih 40 godina javne površine ustupaju Društvu Trka na prstenac na korištenje u svrhu što učinkovitije organizacije manifestacije, što obuhvaća prolazak konja kroz Barban i kulturno-umjetnički program, pa se u tom pogledu niti od 2017.g, od kada obnaša dužnost općinskog načelnika, nije napravila bilo kakva promjena niti ikakav dodatni ustupak prema toj udruzi, već je na zakonit način poštivana tradicija i ustaljeni običaj zbog značaja manifestacije.

Dužnosnik iznosi da je odluka Povjerenstva rezultat provođenja nezakonitog i nepravilnog postupka, obzirom da iz obrazloženja odluke proizlazi da je neanonimna prijava zaprimljena dana 12. srpnja 2017.g., odnosno u trenutku kada su sredstva bila dodijeljena odlukom dužnosnika Denisa Kontošića, općinskog načelnika Općine Barban u mandatu 2013.g. – 2017.g., a suglasnost za ustupanje javnih površina nije niti bila dana te zaključuje da je prijava u trenutku podnošenja očito bila neosnovana. Napominje kako je Povjerenstvo pokrenulo postupak na temelju odluke koja sadrži saznanja o tada budućem sukobu interesa i budućoj povredi načela i ističe se da je jedna od zadaća Povjerenstva pružanje pomoći dužnosniku kako bi se izbjegnula situacija koja bi mogla dovesti do sukoba interesa ili narušiti povjerenje građana u vjerodostojnost i nepristranost, što se postiže izradom smjernica i davanjem uputa dužnosnicima u svrhu učinkovitog sprečavanja sukoba interesa, sukladno članku 30. stavku 1. ZSSI-a.

Dužnosnik navodi da je dana 23. kolovoza 2017. godine uputio Povjerenstvu zahtjev za mišljenjem zaprimljen pod poslovnim brojem od M-172/17, u kojem je naznačio da je od ožujka 2015.g. predsjednik Društva Trka na prstenac, da je Trka na prstenac tradicionalna manifestacija koju Općina Barban kroz program potpore udrugama u kulturi financira s iznosom od 45.000,00 kn (otprilike 10% ukupnog troška manifestacije) te da je dužnosniku potrebno dati mišljenje nalazi li se pod opisanim okolnostima u sukobu interesa. Navodi da je podnio zahtjev za mišljenjem jer je želio postupiti pravilno i časno kao i čuvati vlastiti integritet i vjerodostojnost te da tada nije imao saznanja o podnesenoj neanonimnoj prijavi i da bi jedino zakonito bilo da je Povjerenstvo, nakon što je proučilo dokumentaciju dostavljenu u rujnu 2017.g., neanonimnu prijavu odbacilo kao neosnovanu, što je u tom trenutku i bila, te da bi izdano mišljenje Povjerenstva preveniralo eventualno buduće kršenje načela djelovanja.

Dužnosnik iznosi da se propust davanja mišljenja na njegov zahtjev ne navodi u odluci o pokretanju postupka, a što je od značaja za donošenje pravilne odluke u predmetnoj stvari, jer je dužnosnik upravo traženjem mišljenja kako postupati u ovoj situaciji htio zaštiti svoju vjerodostojnost i nepristranost u slučaju za koji je u odluci kasnije prozvan. Navedeno je prema stavu dužnosnika posljedica povrede postupka, obzirom da se radi o bitnoj činjenici kojom ga se tereti za povredu načela, što upućuje na nevjerodostojno i pristrano postupanje Povjerenstva. Dužnosnik napominje kako iz dokumentacije dostavljene Povjerenstvu u rujnu 2017.g. proizlazi da je sredstva dodijelio dužnosnik Denis Kontošić te je potom Povjerenstvo sačekalo organizaciju 43. Trke na prstenac i u mjesecu rujnu 2018.g. ponovno zatražilo dostavu dokumentacije vezane uz provedbu natječaja za dodjelu sredstava udrugama u 2018.g., iz kojeg se postupanja Povjerenstva, nedavanja mišljenja na zahtjev i nenavođenja zahtjeva za mišljenjem u obrazloženju odluke, stječe dojam da je Povjerenstvo namjerno čekalo godinu dana da dužnosnik počini moguću pogrešku, umjesto da nastoji istu spriječiti davanjem mišljenja, što prema stavu dužnosnika dovodi u sumnju vjerodostojnost i nepristranost članova Povjerenstva, u smislu moguće povrede načela iz članka 5. stavka 1. ZSSI-a.

Dužnosnik navodi da nije postupao nečasno, nepošteno, nesavjesno neodgovorno, pristrano, niti nevjerodostojno, već upravo suprotno, sukladno zakonu i pozitivnim propisima Republike Hrvatske, časno, pošteno, savjesno, odgovorno, nepristrano, vjerodostojno kako u tijeku postupka dodjele sredstava Udruzi, tako i prilikom dodjele javne površine, u cijelosti poštujući zakonom propisanu proceduru i čuvajući svoju vjerodostojnost i nepristranost te je tako postupao i pri traženju mišljenja.

Dužnosnik iznosi da prema odredbi članka 14. stavka 5. ZSSI-a može biti član upravnih i nadzornih tijela najviše dviju neprofitnih udruga i zaklada, ali bez prava na naknadu te je tako član Izvršnog odbora Udruge Društvo Trka na prstenac, koja je od osobitog značaja i posebnog interesa za Općinu Barban, dok iz navedene činjenice ista udruga nije ostvarila nikakvu pogodnost ili korist od Općine Barban. Također, iznosi kako od članstva u udruzi i obavljanja funkcije predsjednika nije primio nikakvu naknadu, naknadu troška, dar ili bilo kakvu drugu korist, njegova obitelj nema nikakvu korist od njegova angažmana u toj udruzi, slijedom čega nema niti njegova privatnog interesa, istu funkciju obavlja u javnom interesu pa se radi o dva javna interesa, slijedom čega se on niti ne nalazi u sukobu interesa u smislu članka 2. ZSSI-a.

Navodi da nije došlo do povrede načela, jer je postupak dodjele sredstava proveo zakonito, poštujući u cijelosti zakonom propisanu proceduru te da u javnosti nije mogao nastati dojam nevjerodostojnosti i pristranosti, pogotovo jer iz konačne odluke o dodjeli sredstava, potpisanog ugovora te odluke o davanju na korištenje javne površine, načina njihova donošenja ili sadržaja, ne proizlazi da je na bilo koji način pogodovao ili imao namjeru pogodovati toj udruzi, pa time niti isto može dovesti u sumnju njegovo postupanje sukladno načelima obnašanja javnih dužnosti. Navodi da u obnašanju dužnosti općinskog načelnika Općine Barban ne može izbjegavati donositi odluke, a ako je Povjerenstvo imalo naputak ili dodatnu uputu kako postupiti u navedenoj situaciji, trebalo ju je iznijeti u mišljenju, koje je propustilo dati te predlaže da se postupak protiv njega obustavi i da mu se dostavi mišljenje Povjerenstva.

Dužnosnik, podredno, predlaže da Povjerenstvo postupi sukladno odredbi članka 42. stavka 4. ZSSI-a te mu se ostavi određeni rok i način u kojem će otkloniti moguću uočenu povredu odredbi članka 5. stavka 1. ZSSI-a, posebno cijeneći da je u tijeku priprema organizacije manifestacije za 2019.g., zbog čega moli da mu se dodijeli rok do 31. prosinca 2019.g. za otklanjanje eventualne povrede, jer bi u protivnom slučaju održavanje 44. Trke na prstenac (u kolovozu 2019.g.) moglo biti upitno u smislu održavanja postojeće razine njezina održavanja.

Očitovanju dužnosnika prileže izjave o nepristranosti članova povjerenstva za provedbu natječaja za dodjelu sredstava Općine Barban te zahtjev za davanjem mišljenja s potvrdom o prijemu koje je u knjizi ulazne pošte Povjerenstva zaprimljeno pod brojem 711-U-5412-M-172/17-01-2 dana 23. kolovoza 2017.g.

U navedenom zahtjevu za mišljenjem dužnosnik navodi da je na lokalnim izborima 2017.g. izabran na dužnost općinskog načelnika Općine Barban te da od ožujka 2015.g. obavlja funkciju predsjednika udruge Društvo "Trka na prstenac" koje organizira tradicionalnu manifestaciju Trka na prstenac. Obzirom da Općina Barban kroz program potpora udrugama u kulturi financira svake godine rad navedene udruge odnosno organizaciju manifestacije s 45.000,00 kn (otprilike 10 % ukupnog troška manifestacije) dužnosnik je zatražio mišljenje Povjerenstva nalazi li se u sukobu interesa.

Povjerenstvo je dana 7. veljače 2019.g. donijelo zaključak o spajanju postupka Broj: 711-U-274-M-172-17/19-02-11 kojim su spojeni predmeti pod poslovnim brojem M-172/17 i P-302/17, povodom kojih se vodi jedan postupak pod brojem P-302/17, obzirom da se oba predmeta odnose na iste okolnosti, a Povjerenstvo je nadležno javnopravno tijelo za vođenje oba postupaka te s obzirom da je zahtjev za davanjem mišljenja podnesen nakon što je u vezi istih okolnosti protiv dužnosnika podnesena prijava.

Dužnosnik je Povjerenstvu podnio podnesak koji je pod brojem 711-U-1495-P-302-17/19-09-3 dana 3. travnja 2019.g. zaprimljen u Povjerenstvu u kojem se navodi da je dana 2. travnja 2019.g. obaviješten o održavanju sjednice Povjerenstva određene za dan 5. travnja 2019.g. te da je pozvan prisustvovati istoj. Dužnosnik navodi da je kratko vremensko razdoblje od obavijesti do održavanja sjednice neprimjereno zbog čega nije u mogućnosti prisustvovati sjednici zbog ranije preuzetih obveza (tehnički pregled građevine Stara škola u naselju Šajni) te predlaže da se odgodi odlučivanje pod točkom dnevnog reda sjednice kada se raspravlja o njegovoj odgovornosti za povredu ZSSI-a za iduću sjednicu i da mu se poziv dostavi u primjerenom roku. Napominje da ostaje kod svih navoda iz podnesenog očitovanja te iznosi da je radi izbjegavanja povrede načela odlukom o povjeravanju poslova zamjeniku općinskog načelnika Općine Barban od 6. ožujka 2019.g., koju dostavlja u privitku, sve poslove koji se odnose na financiranje udruga, organizacije, praćenja i realizacije manifestacije „Trka na prstenac“ povjerio svom zamjeniku dužnosniku Daliboru Biletiću.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Dalibor Paus povodom obnašanja dužnosti općinskog načelnika Općine Barban obvezan postupati sukladno odredbama ZSSI-a.

Na zahtjev Povjerenstva711-I-1198-P-302/17-02-17 od 30. kolovoza 2017.g., Općina Barban je dopisom, KLASA: 023-01/17-01/78, URBROJ: 2168/06-17-02-2 od 19. rujna 2017.g. dostavila očitovanje u kojem se u bitnome navodi da je Trka na prstenac viteško nadmetanje u gađanju prstenca koje je prvi puta održano 1696.g., obnovljeno 1976.g., kada su u Općini Barban ponovno započela viteška natjecanja koja se od tada održavaju u kontinuitetu svake godine pretposljednjeg vikenda u mjesecu kolovozu već 42 godine. Od 2009.g. Trka na prstenac održava se pod visokim pokroviteljstvom Predsjednika/ice Republike Hrvatske, a rad Društva „Trka na prstenac“ i značaj same manifestacije za Barbanštinu, Istru i Republiku Hrvatsku prepoznalo je i Ministarstvo kulture te je rješenjem iz 2016.g. Trka na prstenac uvrštena na listu nematerijalnih kulturnih dobara Republike Hrvatske, a Društvo „Trka na prstenac“ upisano je kao nositelj kulturnog dobra.

Nadalje se navodi da je Društvo „Trka na prstenac“ osnovano 1979.g. s ciljem održavanja i očuvanja navedene tradicionalno-kulturne manifestacije te da Općina Barban i ista udruga zajedno aktivno rade na pripremi i organizaciji trke kao i u svim aktivnostima vezanim za njezino održavanje. Trka na prstenac doprinijela je razvoju konjičkog sporta na području Općine Barban, obogatila je turističku ponudu Općine, Istarske županije i Republike Hrvatske, a rezultati rada Društva „Trka na prstenac“ očituju se u podizanju značaja same trke, očuvanju kulturno-povijesne baštine i tradicijskih vrijednosti, što je postalo razlogom dolaska na Barbanštinu koja se posljednjih 10-ak godina intenzivno turistički razvija i predstavlja primjer implementacije tradicije u modernu turističku ponudu. U očitovanju se iznosi da se rad udruge Društvo „Trka na prstenac“ temelji na volonterskom radu kao i da niti jedan član udruge ne prima novčanu ili bilo kakvu drugu naknadu za svoj rad te su sve aktivnosti udruge i prihodi usmjereni na rad u javnom interesu i za opće dobro.

Općina Barban navodi da su sredstva udruzi prvi put odobrena 2011.g. i od tada se svake godine isplaćuju u kontinuitetu, s time da je Općina Barban ranijih godina izravno sudjelovala u dijelu troškova održavanja manifestacije Trka na prstenac. Do 2016.g. i stupanja na snagu Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15.) Društvu „Trka na prstenac“, kao i svim ostalim udrugama, sredstva su isplaćivana u okviru dodjele sredstava Programa javnih potreba u kulturi koji se usvaja zajedno s Proračunom Općine, a od 2016.g. sredstva se dodjeljuju na temelju javnog poziva. Ističe se da su se prema navedenom u razdoblju 2011.g. – 2015.g. sredstva isplaćivala putem Proračuna bez provedbe posebnog postupka dodjele sredstava te da je na temelju Zakona o proračunu („Narodne novine“ broj 87/08., 136/12. i 15/15) općinski načelnik odgovoran za planiranje i izvršavanje proračuna, dok općinski proračun donosi općinsko vijeće, ali da su u 2016.g. i 2017.g. raspisani javni pozivi i proveden je postupak sukladno navedenoj Uredbi. Za razdoblje do 2016.g. nisu se razmatrala financijska izvješća udruga, a od 2016.g. ista se razmatraju od strane Jedinstvenog upravnog odjela Općine Barban.

U očitovanju se navodi da se javna površina ustupa na temelju Odluke o komunalnom redu na području Općine Barban („Službene novine Općine Barban“ broj 10/14.) te da je suglasnost o ustupanju donosio općinski načelnik na zahtjev udruge pa su tako izdane suglasnosti za 2015.g., 2016.g. i 2017.g., dok se ranijih godina formalna suglasnost nije izdavala iako su javne površine de facto bilo ustupljene udruzi Društvo „Trka na prstenac“.

Očitovanju prileže i Programi javnih potreba u kulturi Općine Barban za razdoblje od 2011.g.do 2015.g., koji su doneseni od strane Općinskog vijeća Općine Barban, po prijedlozima općinskog načelnika Općine Barban dužnosnika Denisa Kontošića u mandatu 2013.g. – 2017.g. za donošenje proračuna Općine Barban u tim godinama. Navedenim Programom za 2011.g. za manifestaciju Trka za prstenac planirana su sredstva u iznosu od 50.000,00 kn, za 2012.g. u iznosu od 50.000,00 kn, u 2013.g. u iznosu od 40.000,00 kn, u 2014.g. u iznosu od 40.000,00 kn te u 2015.g. u iznosu od 50.000,00 kn. Na temelju tih Programa udruzi Društvo „Trka na prstenac“ u 2011.g. isplaćena su sredstva u iznosu od 10.000,00 kn, u 2012.g. u iznosu od 25.000,00 kn, u 2013.g. u iznosu od 25.000,00 kn, u 2014.g. u iznosu od 25.000,00 kn te u 2015.g. u iznosu od 124.500,00 kn. U godinama 2016.g. – 2017.g. dužnosnik Denis Kontošić odlučivao je o dodjeli sredstava na temelju Javnog poziva za financiranje programa, projekata i manifestacija od interesa opće dobro koje provode udruge na području Općine Barban na temelju provedenog postupka prikupljanja prijava te po prijedlogu posebno imenovanog stručnog povjerenstva. Tako je udruzi Društvo „Trka na prstenac“ dužnosnik Denis Kontošić u 2016.g. i 2017.g. dodijelio po 45.000,00 kn.

Očitovanju prileže suglasnosti iz 2015. i 2016.g. (koje je donio dužnosnik Denis Kontošić) i 2017.g. (koju je donio dužnosnik Dalibor Paus) kojom se povodom zahtjeva navedene udruge odobrava korištenje javnih površina toj udruzi bez naknade za potrebe odvijanja manifestacije Trka na prstenac, uz mogućnost ustupanja istih trećima. Navedene suglasnosti izdane su na temelju članka 55. Odluke o komunalnom redu koji propisuje da se javne površine na području Općine Barban mogu uz odobrenje koristiti za održavanje kulturnih, sportskih, zabavnih i drugih sličnih manifestacija.

Na zahtjev Povjerenstva Broj: 711-I-1181-P-302-17/18-04-17 od 5. rujna 2018.g., Općina Barban je dopisom, KLASA: 023-01/18-01/29, URBROJ: 2168/06-18-03-2 od 12. rujna 2018.g. dostavila očitovanje u kojem se navodi da je Općina Barban u 2018.g. udruzi Društvo „Trka na prstenac“ dodijelila sredstva u iznosu od 45.000,00 kn na temelju Odluke o dodjeli sredstava udrugama iz proračuna Općine Barban u 2018.g. u prioritetnim područjima kultura, zdravstvo i socijalna skrb i razvoj civilnog društva.

Očitovanju prileži Godišnji plan raspisivanja javnih poziva za financiranje programa, projekata i manifestacija od interesa za opće dobro koje provode udruge na području Općine Barban za 2018.g. koji je 19. prosinca 2017.g. donio dužnosnik Dalibor Paus, općinski načelnik Općine Barban kojim se za područje kulture predviđa iznos od 120.000,00 kn za koji se navodi da je okvirnog karaktera i promjenjiv te da Općina Barban ima pravo raspisivati dodatni natječaj ovisno o raspoloživosti financijskih sredstava. Dužnosnik Dalibor Paus donio je 17. siječnja 2018.g. Odluku o raspisivanju Javnog poziva te načinu raspodjele raspoloživih sredstava iz Proračuna Općine Barban za 2018.g. namijenjenih financiranju programa, projekata i manifestacija od interesa za opće dobro koje provode udruge na području Općine Barban kojom će se raspisati javni poziv za aktivnosti potpora za programe javnih potreba u kulturi u iznosu od 120.000,00 kn. Na temelju navedene Odluke dužnosnik Dalibor Paus raspisao je 17. siječnja 2018.g. Javni poziv za financiranje programa, projekata i manifestacija od interesa za opće dobro koje provode udruge na području Općine Barban za prioritetna područja kultura, zdravstvo i socijalna skrb i razvoj civilnog društva za navedeni iznos u području kultura.

Udruga Društvo „Trka na prstenac“ dostavila je Općini Barban prijavom koju je potpisao Dalibor Paus, predsjednik navedene udruge, dokumentaciju i popunjene obrasce za projekt „43. Trka na prstenac“ povodom objavljenog Javnog poziva. Obrazac sadrži opće podatke o udruzi kao prijavitelju projekta/programa, ciljeve predloženog projekta, detaljan opis projekta, korisnike i glavne aktivnosti projekta, nositelje, očekivane rezultate te vremensko razdoblje njegove provedbe te je iste također potpisao 20. veljače 2018.g. Dalibor Paus u svojstvu predsjednika udruge. Prijavi je priložena izjava o nepostojanju dvostrukog financiranja potpisana od predsjednika udruge od istoga dana, Ispis iz Registra udruga na dan 19. veljače 2018.g. uvidom u koji je utvrđeno da Dalibor Paus obavlja funkciju predsjednika od 6. ožujka 2015.g., potvrda nadležnog ureda Porezne uprave 19. veljače 2018.g. o nepostojanju duga po osnovi javnih davanja, izjava osobe ovlaštene na zastupanje navedene udruge Dalibora Pausa, predsjednika udruge, od 20. veljače 2018.g. kojom izjavljuje da su ispunjene sve obveze prema davateljima potpore u ranije provođenim programima te uvjerenje da se protiv predsjednika udruge ne vodi kazneni postupak.

Dužnosnik Dalibor Paus je odlukom od 16. veljače 2018.g. osnovao i imenovao članove Povjerenstva za administrativnu provjeru prijava, sastavljenog od tri člana, te je istoga dana donio odluku o osnivanju i imenovanju Povjerenstva za ocjenjivanje zaprimljenih prijava, sastavljenog od tri člana. Povjerenstvo za administrativnu provjeru prijava utvrdilo je primitak tri prijave od Udruge Baldakin s traženim iznosom od 25.000,00 kn, Društva „Trka na prstenac“ s traženim iznosom od 60.000,00 kn, te Kulturno-umjetničkog društva Barban s traženim iznosom od 75.000,00 kn te je utvrđeno da sve navedene prijave ispunjavaju administrativne uvjete javnog poziva, o čemu je 27. veljače 2018.g. sačinjeno završno izvješće. Povjerenstvo za ocjenjivanje zaprimljenih prijava donijelo je 6. ožujka 2018.g. privremenu Rang listu (za prioritetno područje kulture) kojom se pod rednim brojem 1. udruzi Kulturno-umjetničkog društva Barban predlaže dodijeliti iznos 75.000,00 kn te se pod rednom brojem 2. udruzi Društvo „Trka na prstenac“ za manifestaciju Trka na prstenac predlaže dodijeliti iznos od 45.000,00 kn od ukupno predviđenog iznosa za područje Kultura 120.000,00 kn. Dužnosnik Dalibor Paus donio je 20. ožujka 2018.g. Odluku o dodjeli financijskih sredstava udrugama iz proračuna Općine Barban u 2018.g. u prioritetnim područjima kultura, zdravstvo i socijalna skrb i razvoj civilnog društva kojom se udruzi Društvo „Trka na prstenac“ odobrava iznos od 45.000,00 kn od ukupnog iznosa od 120.000,00 kn za prioritetno područje kultura.

Dana 5. travnja 2018.g. Općina Barban, zastupana po dužnosniku, Daliboru Pausu, općinskom načelniku, kao davatelju financijske potpore, te udruga Društvo „Trka na prstenac“, zastupana po Daliboru Pausu, kao predsjedniku udruge, kao primatelju financijske potpore, sklopili su Ugovor o financijskoj potpori programu/projektu/manifestaciji kojom se iz sredstava Općine Barban istoj udruzi dodjeljuje iznos od 45.000,00 kn za svrhu definiranu opisnim obrascem i obrascem proračuna odnosno za održavanje Trke na prstenac, o čemu se korisnik potpore obvezao Općini Barban dostaviti izvještaj o provedbi aktivnosti i utrošku sredstava.

Dužnosnik Dalibor Paus je dana 9. kolovoza 2017.g. na temelju Odluke o komunalnom redu izdao suglasnost navedenoj udruzi za korištenje javnih površina na području Općine Barban, bez naknade i uz mogućnost ustupanja istih trećim osobama, za potrebe odvijanja 42.Trke na prstenac.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Iz analizirane dokumentacije nedvojbeno je utvrđeno da Općina Barban udruzi Društvo „Trka na prstenac“ u razdoblju od 2011.g. do 2018.g. u kontinuitetu isplaćuje sredstva u svrhu organiziranja manifestacije Trka na prstenac koja je od javnog interesa za Općinu Barban, s time da su se sredstva u razdoblju od 2011.g. do 2015.g. dodjeljivala udruzi izravno iz Proračuna Općine Barban aktom o donošenju Proračuna koji donosi Općinsko vijeće Općine Barban na prijedlog općinskog načelnika Općine Barban, da bi se od 2016.g. do 2018.g. po donošenju Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, sredstva dodjeljivala na temelju javnog poziva za financiranje programa, projekata i manifestacija od općeg interesa za Općinu Barban, o čemu je po provedenom postupku odlučivao općinski načelnik Općine Barban.

Obzirom da dužnosnik Dalibor Paus dužnost općinskog načelnika Općine Barban obnaša od lipnja 2017.g. te da prema podacima Registra udruga koji vodi Ministarstvo uprave obavlja funkciju predsjednika udruge Društvo „Trka na prstenac“ od 2015.g., Povjerenstvo je razmatralo postupak dodjele sredstava istoj udruzi za 2017.g. i 2018.g.

U odnosu na 2017.g. postupak dodjele sredstava udrugama s područja Općine Barban proveden je prije nego je dužnosnik Dalibor Paus stupio na dužnost općinskog načelnika Općine Barban, dok je za 2018.g. utvrđeno da je dužnosnik Dalibor Paus donio odluku o raspisivanju poziva za financiranje programa, projekata i manifestacija, da je raspisao javni poziv za dostavu prijava, imenovao posebno povjerenstvo od tri člana zaduženo za administrativnu provjeru prijava, imenovao posebno povjerenstvo od tri člana zaduženo za ocjenjivanje zaprimljenih prijava koje je sastavilo rang listu prijava te predložilo dužnosniku kao općinskom načelniku odabir predloženih prijava. Udruga Društvo „Trka na prstenac“ dostavila je svoju prijavu koju je kao i svu drugu dokumentaciju osobno potpisao Dalibor Paus, u svojstvu predsjednika udruge te je povjerenstvo za ocjenjivanje prijava predložilo da se sredstva po utvrđenoj rang listi dodijele Kulturno-umjetničkom društvu Barban u iznosu od 75.000,00 kn pod te Društvu „Trka na prstenac“ u iznosu od 45.0000,00 kn.

Dužnosnik je u cijelosti prihvatio navedeni prijedlog odlukom od 20. ožujka 2018.g. kojom su dvjema navedenim udrugama dodijeljena financijska sredstva u predloženim iznosima te je s istima sklopljen ugovor o financijskoj potpori, koji je dužnosnik potpisao dana 5. travnja 2018.g. kao općinski načelnik te istodobno i kao predsjednik udruge, na temelju kojeg su Društvu „Trka na prstenac“ kasnije i isplaćena sredstva u iznosu od 45.000,00 kn.

Stoga u konkretnome slučaju nije sporno da je dužnosnik odlukom, sukladno svojim ovlastima, dodijelio sredstva udrugama s područja Općine Barban u propisanom postupku, i to u iznosima koji su predloženi u prijedlogu posebno imenovanog povjerenstava te da sredstva nije dodijelio diskrecijskim putem, ali se ne može prihvatiti navod očitovanja da bi se radilo o pukoj formalnoj odluci kojom se tek potvrđuje prijedlog povjerenstva, obzirom da ista predstavlja završni dokument kojim se konačno utvrđuje pravna osoba dobitnik sredstava te iznos sredstava te da tek na osnovi takve odluke udruga stječe pravo na primitak sredstava od Općine Barban. Povjerenstvo nije ovlašteno utvrđivati eventualni sukob interesa članova posebno imenovanih povjerenstava za provedbu natječaja, jer se navedeni povodom obavljanja funkcija članova tih povjerenstava ne smatraju dužnosnicima iz članka 3. ZSSI-a, osim ako se u konkretnome slučaju ne bi istodobno radilo o nekom od dužnosnika iz članka 3. ZSSI-a koji je imenovan u takvo povjerenstvo, a koji bi se slijedom dodatno iznesene okolnosti mogao smatrati interesno povezan s udrugom, što ovdje nije bio slučaj.

Također, nije sporan niti sam turistički i općekulturni značaj manifestacije Trka na prstenac za Općinu Barban, niti je u kontekstu moguće povrede načela obnašanja javnih dužnosti od važnosti što se sredstva Društvu „Trka na prstenac“ iz Proračuna Općine Barban dodjeljuju godinama prije nego je dužnosnik Dalibor Paus stupio na dužnost općinskog načelnika niti sam iznos tih sredstava u pojedinim godinama, kao što nije niti upitno članstvo dužnosnika u toj udruzi i obavljanje funkcije njezina predsjednika sa stajališta odredbi ZSSI-a, dok se u prijavi ne ukazuje da bi dužnosnik primao naknadu za rad u udruzi niti je Povjerenstvo na drugi način steklo saznanja koja bi upućivala na moguću povredu članka 14. stavka 5. ZSSI-a.

Povodom okolnosti obavljanja funkcije predsjednika udruge, opravdano se može smatrati da je Društvo „Trka na prstenac“ s dužnosnikom Daliborom Pausom interesno povezna pravna osoba. Iako se radi o udruzi koja sudjeluje u pripremi i organiziranju manifestacije od javnog interesa za Općinu Barban, koja kontinuirano dobiva financijska sredstva od Općine Barban, u javnosti bi se mogao stvoriti vanjski dojam pristranosti i nevjerodostojnosti u obnašanju javne dužnosti prilikom donošenja odluke o dodjeli sredstava toj udruzi, neovisno o tome što dužnosnik ne odlučuje o dodjeli sredstava diskrecijski, već po provedenom postupku.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

U neanonimnoj prijavi mogućeg sukoba interesa iznesene su okolnosti koje se odnose na dodjelu sredstava Općine Barban udruzi čiji je predsjednik općinski načelnik Općine Barban, bez preciziranja u kojoj su godini dodijeljena sredstva pod opisanim okolnostima. Obzirom da je iz dokumentacije prikupljene od Općine Barban za 2017.g. u svrhu ocjene navoda neanonimne prijave za postupak proveden u 2017.g., a posebice imajući u vidu ulogu općinskog načelnika u donošenju odluke o dodjeli sredstava udrugama te potpisivanju ugovora s istima kao i davanju suglasnosti za dodjelu javne površine udruzi Društvo „Trka na prstenac“ proizlazila mogućnost da je dužnosnik u 2018.g. donosio takve odluke povodom zahtjeva Društva „Trka na prstenac“, Povjerenstvo je zatražilo očitovanje od Općine Barban za identične povezane okolnosti i za tu godinu, kako bi se na taj način ispitale sve okolnosti moguće povrede ZSSI-a i ostvarila svrha pokretanja postupka u javnom interesu. U suprotnom, Povjerenstvo ne bi bilo u mogućnosti ispitivati sve relevantne činjenice koje upućuju na povredu ZSSI-a, čime bi bilo onemogućeno u provedbi Zakona i utvrđivanju cjelokupnog činjeničnog stanja, kada postojeća saznanja upućuju na moguću povredu odredbi ZSSI-a.

U odnosu na zahtjev dužnosnika za postupanjem u smislu članka 42. stavka 4. ZSSI-a koji propisuje da ako je primjereno naravi povrede, Povjerenstvo može tijekom postupka naložiti dužnosniku da otkloni uzroke postojanja sukoba interesa u određenom roku te, ako dužnosnik to učini, može obustaviti postupak ili isti dovršiti i ispunjenje naloga uzeti u obzir prilikom izricanja sankcije, Povjerenstvo utvrđuje kako ne može postupiti sukladno traženju dužnosnika obzirom da se okolnosti navedene u izreci odluke o pokretanju odnose na situacije koje su već okončane.

Međutim, Povjerenstvo utvrđuje da je propustilo dati mišljenje povodom zahtjeva dužnosnika Dalibora Pausa od 23. kolovoza 2017.g. u predmetu M-172/17 kojim je dužnosnik zatražio mišljenje nalazi li se u situaciji u kojoj kao općinski načelnik Općine Barban odlučuje o dodjeli sredstava udruzi čiji je član i u kojoj obavlja funkciju predsjednika, Društvu "Trka na prstenac", u sukobu interesa. Navedenim traženjem dužnosnik je pokazao da je svjestan dvojbenosti navedene situacije te je zatražio od Povjerenstva kako postupiti kako bio se izbjeglo moguće kršenje načela obnašanja javnih dužnosti ili drugih odredbi ZSSI-a, odnosno iskazao je da namjerava djelovati na način kojim neće dovesti u sumnju nepristranost u obnašanju dužnosti.

Propustom davanja mišljenja Povjerenstva, bez svoje odgovornosti, dužnosnik je uskraćen za svoje zakonsko pravo dobivanja upute kada se nalazi u dvojbi je li neko ponašanje u skladu s načelima javnih dužnosti za sve one situacije koje su nastale nakon podnošenja zahtjeva za mišljenjem. Povjerenstvo je stoga razmatralo one situacije u kojima se našao dužnosnik, nastale nakon podnošenja zahtjeva za mišljenjem od 23. kolovoza 2017.g., a koje su mogle biti obuhvaćene mišljenjem Povjerenstva kao upute za buduće ponašanje dužnosnika. Propust davanja mišljenja utjecao je na dužnosnikovo postupanje u tim situacijama, obzirom da se navedeno može dovesti u vezu s propustom Povjerenstva te se ne može smatrati da bi dužnosnik stvarno učinjenim radnjama ili propustima, kada upravo traži kako postupiti u opisanim okolnostima, smjerao ka postupanju koje bi bilo suprotno načelima ili drugim odredbama ZSSI-a.

Obzirom da su svi navedeni dokumenti u postupku dodjele sredstava udrugama za 2018.g. nastali u razdoblju nakon što je dužnosnik zatražio mišljenje Povjerenstva u kolovozu 2017.g., te da su sporne situacije iz zahtjeva za mišljenjem izravno vezane s postupkom dodjele sredstava udrugama iz Proračuna Općine Barban, Povjerenstvo utvrđuje da donošenjem Odluke o dodjeli financijskih sredstava udrugama iz proračuna Općine Barban u 2018.g. u prioritetnim područjima kultura, zdravstvo i socijalna skrb i razvoj civilnog društva od 20. ožujka 2018.g. kojom se udruzi Društvo „Trka na prstenac“ dodjeljuje iznos od 45.000,00 kn te sklapanjem Ugovora o financijskoj potpori programu/projektu/manifestaciji od 5. travnja 2018.g. između Općine Barban i navedene udruge u tome iznosu, dužnosnik Dalibor Paus nije počinio povredu članka 5. stavaka 1. ZSSI-a. Razlog tome je upravo postupanje dužnosnika usmjereno na otklanjanje povrede ZSSI-a.

Člankom 39. stavkom 3. ZSSI-a propisano je da će Povjerenstvo o pokretanju postupka izvijestiti dužnosnika te obvezno zatražiti njegovo očitovanje o navodima prijave koje je dužnosnik dužan dostaviti Povjerenstvu u roku od 15 dana od primitka pisanog zahtjeva.

Povjerenstvo je nakon pokretanja postupka dužnosniku dostavilo odluku na očitovanje te se dužnosnik očitovao na istu nakon uredno iskazane dostave odluke. Na ovaj način dužnosniku je kao stranci u postupku omogućeno ostvarivanje njegovog ustavnog i zakonskog prava da se očituje o svim bitnim okolnostima koje mogu biti od utjecaja na donošenje pravilne i zakonite odluke u postupku gdje se odlučuje o njegovoj odgovornosti u pogledu moguće povrede ZSSI-a. Dužnosnik je i dodatno pozvan osobno pristupiti sjednici Povjerenstva kada može usmeno nadopuniti navode očitovanja, ali pored činjenice da je dužnosniku prethodno dana mogućnost podnijeti pisano očitovanje, a ne proizlazi da bi dužnosnik raspolagao saznanjima o nekim drugim činjeničnima, te da sjednica Povjerenstva nema strogo formalni značaj ročišta u upravnom postupku pa se u strogom smislu ne radi niti o upućivanju poziva stranici u svrhu ispitivanja stranke kao svjedoka, to nije postojao razlog odgode odlučivanja u predmetu P-302/17 na 45. sjednici Povjerenstva.

Nadalje, iz dokumentacije nesporno proizlazi da je dužnosnik Dalibor Paus na temelju Odluke o komunalnom redu izdao suglasnost od 9. kolovoza 2017.g. udruzi Društvo „Trka na prstenac“ za korištenje javnih površina na području Općine Barban za razdoblje od 18. do 20. kolovoza 2017.g., bez naknade i uz mogućnost ustupanja istih trećim osobama, za potrebe odvijanja 42. Trke na prstenac, odnosno dva tjedna prije nego je zatražio mišljenje Povjerenstva.

Ova okolnost nije ni mogla biti sadržajno obuhvaćena zahtjevom za mišljenjem od 23. kolovoza 2017.g., jer se radi o situaciji koja je u trenutku podnošenja zahtjeva bila već okončana te je ista suglasnost u postupnosti i konzumirana korištenjem javne površine od strane navedene udruge u razdoblju 18. do 20. kolovoza 2017.g. Dužnosnik Dalibor Paus izdao je navedenu suglasnost na temelju općeg akta Općine Barban sukladno svojim ovlastima za potrebe održavanja 42. Trke na prstenac u 2017.g. i to nakon postupka dodjele sredstava u 2017.g. koji je proveo dužnosnik Denis Kontošić, općinski načelnik Općine Barban u mandatu 2013.g. – 2017.g.

Iako se ova okolnost izričito ne navodi u neanonimnoj prijavi te nije ni postojala u vrijeme njezina podnošenja, Povjerenstvo je pristupivši ispitivanju njezine osnovanosti i vjerodostojnosti prikupilo dokumentaciju koja se odnosi na cjelokupni poslovni odnos između Općine Barban i udruge „Društvo „Trka na prstenac“ u 2017.g. i dužnosnikovu ulogu u njegovu nastanku u pogledu održavanja manifestacije „Trka na prstenac“ u navedenoj godini. Dužnosnik je podnio zahtjev za mišljenjem kako bi pravilnim postupanjem zaštitio vlastiti integritet i vjerodostojnost upravo zbog okolnosti da kao općinski načelnik Općine Barban donosi odluke koje imaju za posljedice ostvarivanje određenih prava predmetne udruge čiji je član i predsjednik, što je i dužnosnik prepoznao kao situaciju mogućeg kršenja načela obnašanja javnih dužnosti. Pri tome se ne može utvrditi da bi dvojbenost bila ograničena samo na dužnosnikovu ulogu kada dodjeljuje sredstva udruzi i sklapa s njom ugovor o dodjeli sredstava, već i na svako postupanje na temelju kojeg udruga ostvaruje neko pravo, poput prava na besplatno korištenje javne površine.

Dužnosnik je u konkretnome slučaju izdao suglasnost 14 dana prije podnošenja zahtjeva za mišljenjem, iako je i tada također bio dužan voditi računa te prepoznati dvojbu prilikom davanja suglasnosti za korištenje javne površine, baš kao što je to kasnije učinio u odnosu na moguću dodjelu sredstava udruzi Društvo „Trka na prstenac“ za održavanje 42. „Trke na prstenac“, kada je zatražio mišljenje Povjerenstva u kontekstu povezanosti dužnosnika s udrugom neovisna o prirodi prava koje se stječe aktom dužnosnika (pravo na dodjelu novčanih sredstava, pravo na korištenje javne površine).

Pod okolnostima kada istodobno obavlja funkciju predsjednika udruge Društvo „Trka na prstenac“, dužnosnik Dalibor Paus je izdavanjem suglasnosti od 9. kolovoza 2017.g. Društvu „Trka na prstenac“ kojim je ta udruga stekla pravo korištenja javne površine na području Općine Barban u razdoblju od 18. do 20. kolovoza 2017.g., bez naknade i uz mogućnost ustupanja istih trećim osobama, za potrebe održavanja 42. Trke na prstenac, narušio vlastitu vjerodostojnost i nepristranost, iz čega proizlazi povreda načela djelovanja propisanih člankom 5. stavkom 1. ZSSI-a.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 5. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu, počinjenu od strane dužnosnika Dalibora Pausa.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Dalibor Paus, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana